**Perkáta Nagyközség Önkormányzata Képviselő-testülete**

**8/2016. (III. 24.) önkormányzati rendelete**

**A köztisztaságról és környezetvédelemről**

**a 6/2020. (III. 24.) és a 12/2022. (VIII. 24.) módosító rendeletekkel egységes szerkezetben**

Perkáta Nagyközség Önkormányzata Képviselő-testülete „a hulladékról” szóló 2012. évi CLXXXV. törvény 88. § (4) bekezdés c) pontjában, „Magyarország helyi önkormányzatairól” szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, Magyarország Alaptörvénye 32. cikk (1) bekezdés a) pontjában, „Magyarország helyi önkormányzatairól” szóló 2011. évi CLXXXIX. törvény 13. § (1) bekezdés 5. és 11. pontjában meghatározott feladatkörében eljárva a következőket rendeli el.

1. **Fejezet**

**Általános rendelkezések**

**1. A rendelet célja**

**1. §** (1) A rendelet célja

a) a nagyközségben a köztisztaság, a környezetvédelem érvényesítése és ezzel a község általános környezeti struktúrájának javítása,

b) azoknak a helyi szabályoknak a megállapítása, amelyek biztosíthatják a község tisztaságával, környezetvédelmével összefüggő feladatok eredményes végrehajtását.

(2) A környezeti kultúra fenntartása a lakosság elsőrendű érdeke, ezért annak előmozdításában mindenki hathatósan köteles közreműködni.

**2. A rendelet hatálya**

**2. §** A rendelet hatálya a nagyközség közigazgatási területén kiterjed a természetes személyekre, a jogi személyekre, illetve a jogi személyiséggel nem rendelkező egyéb szervezetekre, továbbá valamennyi ingatlanra, ingatlantulajdonosra és – használóra.

**3. Alapfogalmak**

**3. §** (1) *Tulajdonos****:*** Aki az ingatlan nyilvántartásban tulajdonosként van feltüntetve.

(2) *Használó:* Az, aki az ingatlant (*tulajdonosként, kezelőként, bérlőként, üzemeltetőként, haszonévezőként vagy egyéb más jogcímen*) ténylegesen használja.

(3) *Közterület:* Az ingatlan-nyilvántartásban közterületként nyilvántartott belterületi földrészlet (*közút, járda, tér, közpark)* továbbá a község közhasználatú zöldterülete.

(4) Zajjal kapcsolatos fogalmak:

*Indokolatlan zajokozás:* Minden olyan nem szükségszerű zaj okozása, amely mértékénél és eredeténél fogva alkalmas mások nyugalmának zavarására.

*Tartós zaj:* Olyan zaj okozása, amely időtartamában és rendszerességében a lakók nyugalmát zavarja.

*Hangosító berendezés:* Folyamatos, ismétlődő hangkibocsátó eszköz emberi (élő) erő alkalmazásával, vagy gépi (technikai) berendezés által.

(5) Az (1)-(4) bekezdésben nem szabályozott fogalmakra „a környezet védelmének általános szabályairól” szóló 1995. évi LIII. törvény idevonatkozó rendelkezései az irányadók.

1. **Fejezet**

**A települési környezet tisztasága**

1. **Az ingatlanok és közterületek tisztántartása**

**4. §** (1) Az egyes ingatlanok tisztántartása, a rendszeres rovar- és rágcsálóirtásról való gondoskodás az ingatlan használójának a kötelessége.

(2) Az ingatlan használója köteles gondoskodni

a) a ház vagy telek előtti járdaszakasz és a zöldsáv teljes területének,

b) a beépítetlen vagy beépített telek tisztántartásáról és gyommentesítéséről,

c) az ingatlanról a járdára és az úttest fölé nyúló ágak és bokrok megfelelő nyeséséről,

d)az ingatlan előtti nyílt árok és azok műtárgyai tisztántartásáról, a csapadékvíz elfolyásának biztosításáról (akadályozó anyagok és hulladékok eltávolításáról) gaz és fű lekaszálásáról, megsemmisítéséről.

(3)[[1]](#footnote-1) A szórakozó-, vendéglátó- és árusító helyek, üzletek előtti járdaszakasz és zöldsáv teljes területét – ettől eltérő megállapodás kivételével – a használó köteles tisztán tartani és onnan a hulladékot eltávolítani, a hó- és síkosság-mentesítéséről gondoskodni. (4) A közterületen tilos járművet mosni, továbbá olyan tevékenységet végezni, amely szennyeződést okoz.

(5) A gondozatlan járdaszakasz vagy nyílt árok tisztítását, kaszálását az önkormányzat az ingatlan tulajdonosa terhére elvégezi.

(6) A lakott területen kívüli dűlőutak, határmezsgyék és árokpartok tisztántartása, a gyomnövények irtása, a növényvédelmi munkák elvégzése az úttal szomszédos mezőgazdasági ingatlan használó kötelessége.

**5. §** Közterületként nyilvántartott területet az önkormányzat köteles tisztántartani.

**6. §** (1)Közterületen szemetet, elhelyezni csak a szeméttartályokba lehet, füvet, fanyesedéket pedig tilos.

(2) A szeméttartályok kihelyezése és rendszeres ürítése az önkormányzat feladata a (3) bekezdés kivételével.

(3) Az üzletek, vendéglátóegységek, elárusítóhelyek előtt az üzemeltetőnek saját szemétgyűjtőt kell elhelyezni. A szemétgyűjtő tartályok elhelyezése és tisztántartása az üzemeltető feladata.

**7. §** Hirdetményt, plakátot kizárólag a község hirdetőtábláin lehet elhelyezni.

**5. A közterület rendje**

**8. §** (1)Közterületen bármely anyagot lerakni és tárolni, közterületen elfoglalni, illetve a rendeltetésétől eltérő módon használni csak engedély – ennek keretei között - alapján lehet, melyet a Polgármesteri Hivatal írásban ad ki.

(2) A közterület-használati engedély kiadásánál ügyelni kell arra, hogy a közterületen lévő berendezések, felszerelési tárgyak, fák, növények szabadon maradjanak, és ne rongálódjanak. A kiadott engedélyben meg kell határozni az esetleges helyreállítás módját, idejét és a költségviselési kötelezettséget, beleértve az esetleges környezetszennyezés megszüntetését is.

(3) A közterületek beszennyezése tilos. A köztisztaság megóvása és a balesetek elkerülése végett az említett területeken a szemetet, hulladékot, szennyező vagy egészségre ártalmas anyagot kiönteni, elszórni, kiengedni vagy eldobni nem szabad.

(4) Szórakozóhely, vendéglátó-ipari egység, kereskedelmi üzlethelyiségek, kerthelyiségek és más elárusítóhely előtti járdaszakaszon és közterülten a szeszes ital fogyasztása tilos.

(5) A (4) bekezdésben meghatározott tilalom nem vonatkozik a rendezvények területére, ahol ideiglenes jelleggel, engedéllyel kialakítható a szeszesital-fogyasztás helye.

**6. Csapadékvíz-elvezetés**

**9. §** (1)A belterületi ingatlan tulajdonosa köteles gondoskodni a belterületi útszakasznak az út tengelyéig történő tisztántartásáról.

(2) Ahol a csapadék elvezetését szolgáló árok meg van járműbehajtók csak áteresszel építhetők és az átereszek építése, jó karban- és tisztántartása minden esetben az ingatlan használójának vagy tulajdonosának kötelességes.

(3) Az ingatlan használója köteles az ingatlant érintő vagy azon átfolyó patakmedret szükség szerint tisztítani és a víz szabad lefolyását biztosítani.

(4) Az épület tulajdonosa köteles gondoskodni arról, hogy az épület tetőzetéről lefolyó esővíz, hólé korlátozás nélkül az árokba, vízfolyásba elfolyhasson.

(5) Eldugulás vagy rongálás okozására alkalmas anyagot a patak- vagy vízlevezető árokba helyezni tilos.

**7. Közterületek és zöldfelületek védelme**

**10. §** (1)A rendelet hatálya kiterjed Perkáta nagyközség közigazgatási határán belül zöldfelületi rendszer

1. korlátlan közhasználatra átadott elemeire,
2. korlátozott közhasználatra átadott elemeire,
3. közhasználat elől elzárt zöldfelületekre.

(2) E rendelet alkalmazása szempontjából korlátlan közhasználatra átadott zöldfelületek

1. közparkok, fasorok,
2. fásított terek,
3. közlekedési területek zöldfelületei.

(3) Korlátozott közhasználatra átadott zöldfelületek

1. a temető,
2. erdők,
3. sportterület zöldfelülete

(4) Közhasználat elől elzárt zöldfelületek

1. intézmények kertjei,
2. családi házak kertjei, udvarai.

(5) Nem terjed ki a rendelet hatálya

1. lakóházak kertjeire, udvaraira,
2. az erdőtörvény hatálya alá tartozó erdőkre, kivéve az önkormányzat tulajdonában lévő erdőket,
3. gyümölcsösre, mezőgazdasági művelés alatt álló területekre (*szántó, rét, legelő).*

**11. §** (1)A település zöldfelületi ellátottságának biztosítása az önkormányzat feladata.

(2) A zöldfelületek fejlesztési, fenntartási, felújítási feladatainak elvégzéséről jelen rendeletben foglaltakat betartva – azok mindenkori tulajdonosa, kezelője köteles gondoskodni.

**12. §** (1)Közhasználatra átadott közcélú zöldfelület rendeltetéstől eltérő használatát indokolt esetben és ideiglenes jelleggel a Polgármesteri Hivatal írásban engedélyezheti.

(2) A rendeltetéstől eltérő használat következtében a növényzet, építmény, berendezések vagy felszerelések megsemmisülése várható, a jogosított köteles a saját költségén a növényzet előzetes áttelepítéséről vagy azonos mértékű növényzettel történő pótlásáról gondoskodni, vagy azok költségeit megtéríteni.

**13. §** Az egyéb jogszabályokban előírtakon túl tilos zöldterületeken (közparkokban, közkertekben)

1. a zöldfelület gondozása során összegyűjtött növényi részeket elégetni,
2. az élőfákat, növényeket hirdetés céljára használni,
3. tüzet rakni, kivéve a zöldterület kezelője által kialakított tűzrakó helyen.

**8. Parlagfű visszaszorítása**

**14. §** (1)Perkáta Nagyközség közigazgatási területén a jogi és magánszemélyek, valamint a jogi személyiséggel nem rendelkező más szervezetek a tulajdonukban (kezelésükben, használatukban), a bérlők bérleményükben lévő területeket kötelesek a virágzó parlagfűtől mentesen tartani.

(2) A parlagfű irtásról - virágzás előtt- az időjárástól függő gyakorisággal kell gondoskodni.

(3) A területen található parlagfű gyomirtását a lehetséges eszközök (mechanikus, vegyszeres), illetve engedélyezett készítmények (peszticidek) felhasználásával kell elvégezni.

(4) A parlagfű vegyszeres gyomirtása tekintetében a megyei Növényegészségügyi és Talajvédelmi Állomás szakvéleménye az irányadó.

**9. Fák védelme**

**15. §** (1) „A fás szárú növények védelméről” szóló 346/2008. (XII. 30.) Korm. rendelet előírásait a (2)-(5) bekezdésben foglalt kiegészítéssel kell alkalmazni.

(2) Fa kivágása esetén a hozzájárulásban minden esetben elő kell írni a fa pótlását, a darabszám és fafajta megjelölésével.

(3) Ha a kivágott fa helyének közvetlen környezetében a telepítés nem lehetséges, a hozzájárulásban elő kell írni a telepítés helyét.

(4) A fakivágási hozzájárulásban előírt pótlási kötelezettséget a telepítést követő 1 év múlva ellenőrizni kell.

(5) Nagyobb mennyiségű növényzet eltávolítása esetén döntés előtt hatósági bejárást kell összehívni, az összes érintett és a szakhatóságok részvételével.

**10. Általános rendelkezések**

**16. §** (1)Az e rendeletben meghatározott szabályokat alkalmazni kell.

1. a kereskedelmi, vendéglátó ipari egységekben, közösségi létesítményekben, zenés szórakozóhelyeken történő zeneszolgáltatásra, hangosító berendezés üzemben tartására,
2. a lakásokban fenntartott rádió, televízió, magnetofon és egyéb hangosító berendezés üzemben tartásával kapcsolatos indokolatlan zajokozása,
3. gépjárművek (*munkagépek, tehergépjárművek, személygépkocsik és motorkerékpárok)* üzemben tartásával kapcsolatos zajkeltésre.

(2) A rendelet szabályait be kell tartani a létesítmények, berendezések rendszeres vagy alkalmi működtetésekor és a hangosító berendezések szabadon vagy zárt térben való működtetésekor is.

(3) Nem terjed ki a rendelet hatálya a községi ünnepségek, rendezvények során alkalmazott hangosításra.

**11. Zaj elleni védelem**

**17. §** (1)A hangosító berendezéstől származó műsorzaj – a hangnyomásszint lakóterület és intézményterület laza beépítésnél a környezeti zajterhelési alapértéke:

1. nappal 50 db.
2. éjjel 40 db.

(2) A zajterhelési határérték megállapításánál a nappali időszak alatt 6-22.00 óra közötti időt, az éjszakai időszak alatt 22-06 óra közötti időt kell érteni.

(3) A megállapított zajterhelési irányértékeknek, a lakó- vagy intézményépület zajtól védendő homlokzata előtt 2 m távolságban kell teljesülnie.

**12. Hangosító berendezés üzemeltetése kereskedelmi és vendéglátó-ipari**

**egységekben, közösségi létesítményekben**

**18. §** (1) A kereskedelmi, vendéglátó-ipari egységekben, közösségi létesítményekben zenét szolgáltatni, hangosító berendezést üzembe helyezni és üzemben tartani zajvédelmi engedélyezés alapján lehet.

(2) Nem visszatérően rendszeres üzemeltetett, alkalmi üzemelésű hangosító berendezés engedélyezése iránti kérelemnél elegendő, ha a kérelmező nyilatkozik az irányérték teljesüléséről.

(3) Új létesítmények esetén az akusztikai szakvélemény személyes nyilatkozattal nem pótolható.

**13. Gépjárművek üzemeltetésének előírásai**

**19. §** (1)Gépjárművet üzemeltetni csak a veszélyes zajártalom elkerülésével szabad.

(2) Kereskedelmi egység, közösségi létesítmény, vendéglátó-ipari egység zajvédelmi engedélyezésénél figyelembe kell venni a forgalmához valószínűsíthetően hozzá tartozó gépjárművek zajkibocsátását.

(3)[[2]](#footnote-2)3,5 t-nál nagyobb össztömegű gépjárművet közterületen parkoltatni TILOS. A parkolás csak az önkormányzat által kijelölt helyen történhet, mely nevezetesen az 1 hrsz-ú és 2 hrsz-ú önkormányzati tulajdonú terület parkolási célra kijelölt része.

**14. Lakásokban alkalmazandó zajvédelmi előírások**

**20. §** (1)Lakásokban hangosító berendezést (rádió, televízió, magnetofon, lemezjátszó stb.) üzemeltetni úgy szabad, hogy a zajokozás ne haladja meg a rendeletben meghatározott határértékeket és a veszélyes zaj okozásával a környező lakók nyugalmát ne zavarja.

(2)Tilos

1. a hangosító berendezéseknek nyitott ablak melletti – az éjszakai irányértéket meghaladó- üzemeltetése,
2. az éjszakai időszakban kéziszerszám gépesített változata, fűnyíró használata.

**15. Engedélyezési eljárás**

**21. §** Új hangosító berendezést telepíteni, üzembe helyezni, illetve meglévő hangosító berendezést üzemeltetni csak úgy szabad, ha az attól származó zajterhelés nem haladja meg a zajterhelési határértéket.

**22. §** (1)Új hangosító berendezés telepítését, illetve alkalmazását a létesítmény üzemeltetője a telepítést, üzemeltetést megelőzően engedélyeztetni köteles.

(2) Az engedély iránti kérelemhez csatolni kell az akusztikai szakértői véleményt, amely igazolja, hogy a hangosító berendezés működtetése során az nem lépi túl a környezetben megengedett terhelési értéket, sem pedig az épületen belül megengedett zajterhelési értéket, illetőleg a szakvélemény meghatározza azt is, hogy a határérték teljesüléséhez milyen műszaki vagy egyéb feltételeket kell teljesíteni.

A kérelemben meg kell jelölni a zajos tevékenység napjait, napi kezdési és befejezési időpontját, valamint a zajkeltés módját.

(3) Meglévő hangosító berendezés üzemeltetéséhez az üzemeltető a rendelet hatályba lépését követő egy éven belül az (1) és (2) bekezdéseknek megfelelően üzemeltetési engedélyt köteles kérni.

(4)A hangosító berendezések üzemeltetésével kapcsolatos hatósági tevékenységet a jegyző látja el.

**23. §** (1)Az engedélyezett, illetve a meglévő hangosító berendezések által okozott zajra vonatkozó bejelentés esetén a hatóság végeztet ellenőrző zajvizsgálatot.

(2)A zajvizsgálat költségeit – amennyiben a vizsgálat eredménye az üzemeltetőre nézve elmarasztaló – a hangosító berendezés üzemeltetője köteles viselni.

(3)Ha a hangosító berendezést az engedélytől eltérően üzemeltetik, az üzemeltetőt –legfeljebb 30 napos határidő kitűzésével – fel kell szólítani az engedélytől eltérő állapot megszüntetésére.

(4)Az engedélytől eltérő berendezés működését korlátozni kell vagy fel kell függeszteni.

(5)Amennyiben a hangosító berendezés üzemeltetője a felszólításnak nem tesz eleget, a berendezés további üzemeltetését meg kell/lehet tiltani.

(6) Az e rendelet hatálya alá tartozó létesítményekben a közönségtől származó zajokra zajterhelési határértéket nem lehet megállapítani, illetve az ilyen zajok méréssel nem vizsgálhatók.

(7)Ha közönségtől származó zajok a létesítmény szokásos működése alatt is panaszra adnak okot a szomszédos védendő helyiségekben, a hatóság előírja az üzemeltető részére a létesítmény és a szomszédos helyiségek közötti épületszerkezet érvényben lévő építési előírások (szabványok) szerinti léghang- és testhang-szigetelését.

**16. Közigazgatási bírság**

**24. §[[3]](#footnote-3)** (1) E rendeletben előírt kötelezettségek teljesítésének elmulasztása, vagy a meghatározott tilalmak megszegése – amennyiben ezen magatartása nem minősül szabálysértésnek vagy bűncselekménynek – miatti közigazgatási szabályszegés esetén a hatósági eljárás lefolytatására és közigazgatási szankció kiszabására - átruházott hatáskörben - a Perkáta Nagyközség Jegyzője jogosult.

(2) Az [(1) bekezdés](https://or.njt.hu/onkormanyzati-rendelet/2016-8-SP-3991#SZ24@BE1) szerinti hatósági eljárás során természetes személy esetén 10.000,-Ft-tól 200 000,-Ft-ig terjedő közigazgatási bírság, jogi személy és jogi személyiséggel nem rendelkező szervezet esetén 30.000,-Ft-tól 2 000 000,-Ft-ig terjedő közigazgatási bírság szabható ki.

(3) A közigazgatási szankció kiszabásával kapcsolatos eljárásokra az általános közigazgatási rendtartásról szóló [2016. évi CL. törvény](https://njt.hu/jogszabaly/2016-150-00-00) rendelkezéseit kell alkalmazni.

(4) Az [(1) bekezdés](https://or.njt.hu/onkormanyzati-rendelet/2016-8-SP-3991#SZ24@BE1) szerinti közigazgatási hatósági eljárás bejelentés vagy a hatóság részéről eljáró személy észlelése alapján hivatalból indul.

(5) A kiszabott közigazgatási bírságot átutalási postautalványon vagy banki utalással az Önkormányzat 11736037-15727189-03610000 számú pénzforgalmi számlájára kell befizetni a határozat véglegessé válásától számított számított 8 napon belül.

(6) A közigazgatási szankció alkalmazása nem mentesít a helyreállítási kötelezettség, a szabálysértési vagy más - jogszabályban előírt – szankciók viselése alól.

**25. §[[4]](#footnote-4)**

**26. §** A közösségi együttélés alapvető szabályait sértő magatartás tetten ért elkövetőjével szemben a helyszíni bírságolási jogkörrel megbízott személy helyszíni bírságot szabhat ki. A helyszíni bírság 10.000,-Ft-ig terjedhet.

**17. Záró rendelkezések**

**27. §** (1)Ez a rendelet a kihirdetését követő napon lép hatályba.

(2) Hatályát veszti „a köztisztaságról és környezetvédelemről” szóló 20/2015. (VIII. 4.) önkormányzati rendelet.

**Somogyi Balázs Dr. Lakos László**

**polgármester jegyző**

***Záradék:***

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2016. március 24.

**Dr. Lakos László**

**jegyző**

1. Módosította: 12/2022. (VIII. 24.) önkormányzati rendelet [↑](#footnote-ref-1)
2. Módosította: a 6/2020. (III. 24.) önkormányzati rendelet [↑](#footnote-ref-2)
3. Módosította: 12/2022. (VIII. 24.) önkormányzati rendelet [↑](#footnote-ref-3)
4. Hatályon kívül helyezte: 12/2022. (VIII. 24.) önkormányzati rendelet [↑](#footnote-ref-4)